О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у члану 97. тач. 6. и 15. Устава Републике Србије, којим је прописано да Република Србија уређује и обезбеђује, поред осталог, порески систем и финансирање остваривања права и дужности Републике Србије, утврђених Уставом и законом.

II. РАЗЛОЗИ ЗА ДОНОШЕЊЕ ЗАКОНА

*• Проблеми које закон треба да реши, односно циљеви који се законом постижу*

Разлози за доношење овог закона садржани су у потреби да се прецизније уреди утврђивање и плаћање доприноса за обавезно социјално осигурање по основу одређене врсте прихода, и то по основу уговорене накнаде за извршени рад.

Основна садржина предложене допуне Закона о доприносима за обавезно социјално осигурање („Службени гласник РС”, бр. 84/04, 61/05, 62/06, 5/09, 52/11, 101/11, 47/13, 108/13, 57/14, 68/14-др. закон, 112/15, 113/17, 95/18, 86/19 и 153/20 - у даљем тексту: Закон) односи се на прецизирање у погледу утврђивања и плаћања доприноса за обавезно социјално осигурање по основу уговорене накнаде која је остварена у одређеном периоду, по основу које је обвезник дужан да сам обрачуна и плати доприносе. Наиме, доприноси за лица из члана 57. став 2. Закона (која сама обрачунавају и плаћају доприносе када остварују уговорену накнаду од лица које приликом исплате накнаде није обвезник обрачунавања и плаћања доприноса) која у периоду почев од 1. јануара 2015. године закључно са 30. септембром 2021. године остварују уговорену накнаду од лица које приликом исплате накнаде није обвезник обрачунавања и плаћања доприноса, утврђују се решењем пореског органа и плаћају сагласно одредбама закона којим се уређује порез на доходак грађана, које одредбе се односе на порески третман уговорене накнаде остварене у том периоду на коју се порез плаћа самоопорезивањем.

*• Разматране могућности да се проблеми реше и без доношења закона*

Имајући у виду да је реч о елементима система и политике јавних прихода који се, сагласно одредбама Закона о буџетском систему („Службени гласник РС”, бр. 54/09, 73/10, 101/10, 101/11, 93/12, 62/13, 63/13-исправка, 108/13, 142/14, 68/15-др. закон, 103/15, 99/16, 113/17, 95/18, 31/19, 72/19 и 149/20), уводе законом, то значи да се измене и допуне тих елемената могу вршити само законом. Према томе, како се материја која се уређује овим законом односи на доприносе за обавезно социјално осигурање и спада у законодавну регулативу, није разматрано, нити је било основа за разматрање њеног уређења другим законом или подзаконским актом.

*• Зашто је доношење закона најбољи начин за решавање проблема*

С обзиром да се ради о законској материји, одређена постојећа законска решења једино је и могуће мењати и допуњавати доношењем закона, тј. изменама и допунама закона.

Уређивањем материје доприноса за обавезно социјално осигурање законом даје се допринос правној сигурности и обезбеђује јавности доступност у погледу вођења фискалне политике, с обзиром да се закон као општи правни акт објављује и ствара једнака права и обавезе за све субјекте који се нађу у истој правној ситуацији.

III. ОБЈАШЊЕЊЕ ОСНОВНИХ ПРАВНИХ ИНСТИТУТА

И ПОЈЕДИНАЧНИХ РЕШЕЊА

Уз члан 1.

Новододатим чланом 64в Закона предлаже се да, по основу уговорене накнаде која је остварена у периоду од 1. јануара 2015. године до 30. септембра 2021. године од лица које приликом исплате накнаде није обвезник обрачунавања и плаћања доприноса, доприноси се утврђују решењем пореског органа и плаћају сагласно одредбама закона којим се уређује порез на доходак грађана, а које одредбе се односе на порески третман уговорене накнаде на коју се порез плаћа самоопорезивањем, остварене су у истом периоду.

Уз члан 2.

Предлаже се да овај закон ступи на снагу осмог дана од дана објављивања у „Службеном гласнику Републике Србије”.

IV. ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ ЗАКОНА

За спровођење овог закона није потребно обезбедити додатна средства у буџету Републике Србије.

V. АНАЛИЗА ЕФЕКАТА ЗАКОНА

Очекује се да ће предложена законска решења имати неутралан ефекат на буџет

*1. На кога ће и како ће највероватније утицати решења у закону*

Предложена решења у Закону утицаће на физичка лица која остварују приходе од уговорене накнаде на које се доприноси плаћају самоопорезивањем. На утврђивање и плаћање доприноса за наведену категорију лица примењују се одредбе закона којим се уређује порез на доходак грађана, на начин да се на приходе по основу уговорене накнаде на коју се доприноси плаћају самоопорезивањем, а који су остварени у периоду почев од 1. јануара 2015. године закључно са 30. септембром 2021. године, доприноси плаћају по решењу пореског органа уколико није:

- наступила застарелост утврђивања пореске обавезе у складу са прописима који су били на снази у моменту остваривања прихода, или

- правоснажно окончан поступак утврђивања пореске обавезе, или

- пре ступања на снагу овог закона плаћена пореска обавеза у складу са прописима који су били на снази на дан настанка пореске обавезе.

Омогућено је плаћање на 120 једнаких месечних износа, тако да се наведени приходи који су остварени у календарској години у висини до 384.000 динара годишње не урачунавају у приход на који се плаћају доприноси, а нормирани трошкови су опредељени у висини од 43% од бруто прихода.

*2. Какве трошкове ће примена закона створити грађанима и привреди*

Предложена законска решења не стварају додатне трошкове грађанима и привреди.

*3. Да ли су позитивне последице доношења закона такве да оправдавају трошкове које ће он стварати*

Предложена решења не стварају трошкове ни грађанима ни привреди с обзиром да имају за циљ уређење обавезе по основу доприноса на уговорене накнаде за рад, који доприноси се плаћају на терет обвезника, а све сагласно одредбама закона којим се уређује порез на доходак грађана које се односе на предметну материју.

*4. Да ли се законом подржава стварање нових привредних субјеката на тржишту и тржишна конкуренција*

Предложена решења немају за циљ стварање нових привредних субјеката на тржишту и тржишну конкуренцију.

*5. Да ли су све заинтересоване стране имале прилику да се изјасне о закону*

Овај закон је у поступку припреме достављен надлежним министарствима и другим надлежним органима, тако да је заинтересованим странама пружена прилика да се изјасне о предложеном закону.

У поступку припреме текста овог закона размотрене су иницијативе за измену Закона.

6. *Које ће се мере током примене закона предузети да би се остварило оно што се доношењем закона намерава*

Министарство финансија надлежно је за спровођење предложеног закона, за његову уједначену примену на територији Републике Србије, као и за давање мишљења о његовој примени.

Посебно истичемо да Министарство финансија, периодичним публиковањем Билтена службених објашњења и стручних мишљења за примену финансијских прописа, као и на други погодан начин, додатно обезбеђује транспарентност, информисаност и приступ информацијама, како би се и на овај начин допринело остваривању циљева постављених доношењем овог закона.